Preek Padkos – 10 Mei 2016 – Suider-Paarl Gemeente
Suider-Paarl Gemeente > Preek-padkos > Preek Padkos – 10 Mei 2016
Preek Padkos – 10 Mei 2016
Suider-PaarlPreek-padkosMay 11, 20160
Pinkster 10 Mei 2016
Tema: Reis lig!
Mense voel dikwels ongemaklik om oor geld te praat. Die vroeë kerk het ongelooflik baie reggekry met min wat hulle gehad het: hulle is vervolg, het geen politieke of ekonomiese mag gehad nie, geen eiendom besit nie, geen opleiding of Bybels tot hul beskikking gehad nie. Hulle het lig gereis.
En tog het hulle ongelooflik baie bereik! Hulle het toe die vinnigste gegroei van alle tye, maar hulle was ook die beweging wat die vinnigste gegroei het van alle bewegings! Ons is vandag geseënd met hulpbronne, mannekrag, tegnologie, infrastruktuur, al die gawes. Ons behoort vandag baie meer te kan doen.
Iemand het eenkeer met 'n beitel en hamer aan 'n stuk klip gekap. Toe hy gevra word waarmee hy besig is, antwoord hy dat hy besig is om 'n perd uit die klip te maak. En dis maklik, hy kap net die dele af wat nie soos 'n perd lyk nie! Dissipelskap is so: God is gedurig besig om van my en jou af te kap alles wat nie soos Jesus lyk nie. En daarvoor moet ons onsself oorgee. In plaas daarvan het ons begin om aan Jesus te kap, en wil ons hê Hy moet meer soos ek en jy lyk! God het sy beeld in ons geplaas, maar ons probeer voortdurend om ons beeld in God te plaas: om vir God in ons boksies te sit! Ons moet God se beeld in ons dus weer herontdek.
Ons kry in die 4 evangelies 'n ware prentjie van hoe Jesus regtig lyk: deur wat hy leer en doen. Daarom kan ons gerus die evangelis in geheel deurlees. Wat ons egter dikwels doen, is om net sekere verse te lees wat ons pas en wat ons dien. Soos bv Joh 3: 16 wat baie mooi is, maar waar ons die ongewilde dinge wat Jesus tydens sy lewe op aarde geleer het, kan miskyk.
Toets alles aan die karakter van Jesus. En Jesus het lig gereis. Die Evangelies noem dat Jesus die mense met gesag geleer het. Dit was waarskynlik om dat hy 'gepractise' het wat hy 'gepreach' het. En hierdie 'lig reis' is vandag nog net so kontroversieel en moeilik, soos wat dit destyds was. Daarom het Jesus dikwels daaroor gepraat.
Jesus het oor 3 dinge in die moeilikheid gekom:
Hy het Hom met vreemde randfigure vereenselwig: tollenaars, sondaars, prostitute ens.
Hy het nie by die Joodse gebruike gehou nie, en dikwels teen dit gepraat. Hy word bv in Matt 15 aangevat omdat hy en sy dissipels nie hul hande was soos gebruik was nie, Hy vas nie, Hy pluk koring op die Sabbat, Hy verander water in wyn ens. Hy het 'n groter probleem met kerkmense as met sondaars gehad.
Hy het dikwels oor geld gepraat, en die Fariseërs, skryf die Bybel, was baie lief vir geld. Iemand merk op dat Jesus waarskynlik op die ou end gekruisig is oor baie dinge, maar Jesus se skoonmaak van die tempel en die omgooi van die geldwisselaars se tafel, die laaste strooi was. Die teenstanders van Jesus het kort kort vir Jesus probeer vastrek oor sy siening oor geld, en Jesus het dit 'n paar keer slim vermy. Hy is bv oor die belasting aan die keiser gekonfronteer, maar slim daaruit gekom.
Wat vertel die Bybel vir ons oor Jesus en geld?
Ons woon soms kursusse by wat ons beleggings meer kan maak. Indien ons Jesus se kursus oor geld sou bywoon, sou ons armer daar uit stap.
Jesus is by geleentheid deur 'n ryk jongman genader. Dan staan daar dat die dissipels ontsteld was en gevra het: Wie kan dan gered word? Want geld en geloof was 'n moeilike saak.
Jesus vertel die storie van die ryk man en Lasarus.
Hy sê ons moenie skatte bymekaarmaak waar mot en roes dit verniel nie.
Jesus vertel die gelykenis van die weduwee wat haar geldstukkie bring.
Jesus noem geld 'n god: Mammon, want mens kan alles wat jy aan 'n god koppel, ook aan geld doen: dit beheer jou, dit bepaal jou geluk, jy dien dit, jy voel beter met dit, dit oorheers jou gedagtes ens.
Lukas 16: 10 – 14
10"Wie in die kleinste dinge betroubaar is, is ook in die groot dinge betroubaar; en wie in die kleinste dinge oneerlik is, is ook in groot dinge oneerlik. 11As julle dan nie betroubaar is in die hantering van die oneerlike mammon nie, wie sal die ware rykdom aan julle toevertrou? 12As julle met 'n ander man se goed nie betroubaar is nie, wie sal dan iets aan julle gee om as julle eie te besit?
13"Geen huisbediende kan vir twee base tegelyk werk nie, want hy sal óf die een minder ag en die ander een hoër, óf vir die een meer oorhê en die ander een afskeep. Julle kan nie God én Mammon dien nie."
14Die Fariseërs was baie lief vir geld en toe hulle al hierdie dinge hoor, het hulle Hom beledigend uitgelag.
Jaco vertel hy sit by geleentheid by outjie wat verslaaf aan heroiene is. Hy vra toe vir hom: Hoe voel dit om te kyk na mense wat verslaaf aan geld is. Want dit is nie so verskillend nie. As mens in Indië sien hoe die Hindu's hul gode sigbaar maak deur offers en 'shrines' in elke erf, behoort mense mal te raak as hulle in 'n plek soos Sandton sien hoe mense vir Mammon sigbaar maak in elke winkel, en bv met in die kerstyd.
In ons uitkyk en denke oor geld, het ons 2 voorwaardes waarvoor ek sal gee:
As ek uit my skuld is, sal ek gee…… Genoeg geld is 'n voorwaarde voor ek gee.
Die Here vra: En as dit nie gebeur nie???
Wanneer Jesus wil wys hoe ons moet gee, gebruik hy die arm weduwee as 'n norm. Ons 'gee' is nie van hoeveel ek het afhanklik nie.
Wanneer gaan ek eendag genoeg hê?
As die aardse bevolking almal besluit om lig te reis, is dit die oplossing vir die ekologiese krisis!
Ons tyd loop uit. Wanneer gaan ek begin lewe vir dit wat ek regtig wil doen? Indien die vroeë kerk soos ons geredeneer het ( Ek sal later gee, ek wil eers bymekaarmaak en genoeg hê), sou hulle agteruig geboer het!
As ek soveel bymekaar maak, sal ek gelukkig wees. Geluk is 'n voorwaarde voor ek gee.
Mens hoor soms van 'n pa wat sy eie lewe neem sodat polisse sorg dat sy gesin versorg is, en baie mense noem dit 'n 'liefdesdaad'! Dit is siek om te dink dat 'n kind wat genoeg geld het, beter af is as 'n gesin wat bymekaar is. Geluk is eenvoud met die regte mense om my. Nie geld nie.
Ons word deur die media gekondisioneer dat sekere 'brands' en middele ons gelukkig kan maak. Jesus sê die teenoorgestelde dat om te gee jou gelukkiger maak as om te ontvang.
Dit is goeie nuus, want dit maak die grond gelyk: almal kan gelukkig wees, ook die armste van armes!
Daar was 'n predikant wat hieroor gepreek het, en mense het dit gesnap en begin dinge kerk toe bring: huissleutels, hul motors ens. Toe sê die predikant: Baie dankie, maar hou die huissleutel van die huis wat jy bring by jou , en bestuur die huis vir ons indien daar iemand wil kom bly. Hou die motor wat jy bring by jou, ons kort 'n drywer om mense te vervoer en die motor te diens en te versorg. Vir 'n dokter het hy gesê: bly in jou besigheid, ons sal soms iemand wat hulp nodig het na jou toe stuur! Dalk moet ons het eers vir die Here gee, dan gee die Here dit terug om namens Hom te bedryf en te versorg.
Is jy soos 'n dam of rivier? Dam jy alles wat jy het op, of laat jy dit vloei waar die Here dit wil gebruik? Tony Campolo sê: Dit is nie sonde om ryk te wees nie, maar om ryk te bly! Don't make your fences higer. Rather make your tables longer!
Jesus vra niks wat jy nie het nie, maar van dit wat jy het vra Hy alles. Dit is die avontuur van die lewe. Ons geluk hang hiervan af: hoeveel ons kan gee.
Soos 'n brandweerman se besigheid brande is, en 'n seereddingsinstituut s'n storms, so moet ons lewe donkerte wees, want daar kan ons lig laat skyn.